

GRADSKO VIJEĆE

# KLASA:021-05/21-01/07

# URBROJ:2186/18-02/1-21-2

Ludbreg, 9. prosinca 2021.

**Z A P I S N I K**

**5. ONLINE sjednice Gradskog vijeća Grada Ludbrega održane 9. prosinca 2021. godine s početkom u 18,00 sati.**

Sjednica je zbog trenutne nepovoljne epidemiološke situacije, a sukladno odredbama članka 48.st.8. Statuta Grada Ludbrega održana ELEKTRONIČKIM PUTEM putem linka odnosno sustava eGlasanje i aplikacije ZOOM.

Predsjednik Gradskog vijeća Grada Ludbrega Darko Jagić obavijestio je tko je pozvan na današnju sjednicu, a tko je obaviješten o održavanju današnje sjednice, te je pozdravio sve prisutne.

S obzirom na izvršene prijave u sustav eGlasanje te nakon izvršene prozivke vijećnika predsjednik je konstatirao da je ONLINE sjednici nazočno ukupno **13 vijećnika** /od 13 vijećnika/.

Prozivkom vijećnika te uvidom u izvršene prijave u sustav e-glasanje konstatirano je da su sjednici **NAZOČNI VIJEĆNICI**: Tihomir Horvat, Anica Happ, Darko Jagić, Maca Jančić, Gordana Loparić, Ivana Škorjanec, Marija Schubert, Krešimir Horvat, Jasminka Topolko, Kristina Mirčetić Petrin, Goran Križanić, Silvije Kutle i Zlatko Sova.

Sjednici su bili nazočni: gradonačelnik Grada Ludbrega Dubravko Bilić, te službenice gradske uprave Grada Ludbrega.

Predsjednik je još jednom napomenuo da će se ova sjednica održati ELEKTRONIČKIM PUTEM sukladno epidemiološkim mjerama, odnosno zbog trenutne nepovoljne epidemiološke situacije, a što je sukladno odredbama članka 48.st.8. Statuta Grada Ludbrega.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku i pročelnicama upravnih tijela u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 63. i 64. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju.

Vijećnička pitanja postavili su vijećnici slijedećim redoslijedom:

SILVIJE KUTLE – „Moje pitanje uključuje jedno malo dužu priču i nadam se da ćete imati strpljenja.. Tamo negdje u svibnju dobio sam poruku od Dine Slatkog i Ane Mary Posavec da me žele uključiti u provedbu projekta „Aktivno ljeto“ i sa njima sam se našao na kavi i tu je pao dogovor da ću ja voditi šah 2 puta tjedno za djecu ili igre ili turnire. Ja sam se složio i moj zadatak je bio da osiguram stolove i stolice i šahove, to sam imao i to nije bio nikakav problem.. No, međutim to je bilo nekih tjedan, dva prije izbora i poslije mi se više nisu javljali, a meni je to bilo malo sumnjivo i nisam ni razmišljao o tome jer sam imao neke svoje projekte i onda kad je došlo vrijeme mog projekta „Festival sporta“ koji sam planirao, ostavio sam zamolbu u Gradu, bilo je kao sve u redu, da će mi se osigurati wc i golovi, no, međutim dobio sam poziv od tajnice gradonačelnika Tine Novak da se to ne može održati. Ja sam, naravno, tražio sastanak sa gradonačelnikom da vidim u čemu je problem pošto sam uspio osigurati sve sponzore, svu organizaciju odraditi tako da je bilo samo dovoljno da Grad pristane. I Tina mi je rekla da dođem jedan dan i došao sam, tu je bila i Ana Mary Posavec i njezin muž, Nikolina i Andreja iz Turističke zajednice, gradonačelnik i Tina da bi se meni gradonačelnik obratio da se to ne može održati, da ću ja uništiti travnjak, a ja sam rekao da se travnjak ne može uništiti jer kako ću ja uništiti ako će prije mene biti svaki dan još nekih aktivnosti. Onda su rekli da oni nemaju neke termine, meni je bilo smiješno da me žele spriječiti da održim jedan Festival za djecu jer svako već dvije i pol godine držim neka događanja za djecu. Doslovno bez neke velike pomoći Grada, ali to ćemo više na drugom pitanju. Moje pitanje je vezano baš za to Aktivno ljeto, tu je bio neki bar, neko druženje, mene zanima tko je to odobrio, kako se to odobrava, tko je tu zarađivao i može li bilo tko tko poželi otvoriti takav nekakav bar tokom ljeta u sklopu nekih događanja, a događanja je vrlo lako napraviti. Može li on imati biznis? To je prvo pitanje za gradonačelnika da mu objasni taj par na otoku.

Drugo pitanje je vezano za te financije, za Šahovski klub Ludbreg obzirom da ja to vodim već dvije godine i četiri mjeseca i jedina pomoć koju sam dobio od Grada su 5 šahova i 5 satova i 30 poklon paketića za Dan Grada, dakle ove godine, 19.3. mislim da je Dan Grada, nisam siguran. Mene je iznenadilo da mi je gradonačelnik Bilić rekao nakon sastanka da Grad pomaže dovoljno Šahovski klub. Meni to ne može biti nikako dovoljno pošto ja imam preko trideset djece s kojima radim besplatno, uspio sam izvući 18 000 kn od sponzora od firma, uložio sam i svojih preko 10 000 kn u prvih godinu dana. Nismo imali nikakav izvor financija i onda mi se događa ovaj Savez sportskih udruga što mi je bitan. Dakle, tamo je predsjednik Franjo Beser. Za mene je to čisti sukob interesa pošto znamo da g. Beser naginje prema košarci i nogometu i sada mi je odgovoreno na mail da neku novčanu pomoć mogu dobiti tek slijedeće godine. Dakle, ja bih trebao voditi šah u Ludbregu tri godine bez ikakve pomoći Grada. Dakle, da mi objasne da li je ovo sukob interesa i može li se malo drugačije složiti savez sportskih udruga jer nije u redu da ja idem u Grafičar i da ja tamo tražim da li ću se učlaniti u sportske udruge i da ja moram kontaktirati ljude iz Grafičara da uopće dobijem neku pomoć od Grada ili bilo što. Dakle, želim da mi objasni gradonačelnik savez sportskih udruga i zašto je to tako složeno jer u svakom drugom gradu se savez sportskih udruga nalazi u gradu i uvijek se možeš informirati.“

KREŠIMIR HORVAT – „Imam dva pitanja. Prvo pitanje je za predsjednika Gradskog vijeća. Zašto se sjednica nije mogla organizirati u velikoj vijećnici? Mislim da nas trinaest i gradonačelnik i pročelnice i nekih 15 ljudi je moglo stati u veliku vijećnicu. Evo, Županijska skupština se održala, preko 50 osoba je bilo na toj skupštini i poštivale su se naravno sve epidemiološke mjere, a na kraju krajeva ako netko nema covid potvrdu mogla se održati na neki hibridni način da oni koji mogu prisustvovati da prisustvuju, a oni koji ne, mogu biti preko zoom-a. To je moje pitanje. Mislim da se to moglo organizirati, imamo dosta prostora i po gradu većih prostora i ne vidim razlog da ne, a na taj način bi to popratio i Radio Ludbreg i ostali mediji i mislim da bi to bilo dobro. Naravno, na vama je da odlučite kako ćemo, no ovo je jedna moja sugestija da se to moglo organizirati pogotovo ona zadnja sjednica koja će doći, a to je Proračun. Mislim da bi to bilo svakako dobro da se održi uživo.

Drugo pitanje je za gospodina gradonačelnika. Evo, nedugo smo čitali na portalima za jednu uspješnu firmu u Ludbregu koja je u najmu, radi se Variosystemu, mislim da je to i Vaš uspjeh, gradonačelniče, barem ste tako to prezentirali što je došlo u Ludbreg, reki ste da će biti zaposleno oko dvjesto ljudi. Ja smatram da je to jako dobra stvar, firma koja će nešto proizvoditi, a ne nekakav trgovački centar.. Ali, nedugo smo pročitali na portalima da je ta ista firma kupila za 3,7 milijuna zemljište u Brezju u Varaždinu. To je za pretpostaviti, meni barem, da će se onda i tamo preseliti i proizvodnju, a vjerojatno i svoje sjedište što je i normalno. Zašto je ta firma tamo kupila zemljište, zašto izlazi iz Ludbrega pa ja mislim da je razlog jako jednostavan, zato što grad nema zemljište za ponuditi takvoj firmi. Mislim da se tu možemo složiti. Prodaja jedne Zone Sjever koja je bila komunalno infrastrukturno opremljen, prodana je za fotonaponske ćelije, to sam pričao i zadnji put i mislim da je to veliki promašaj, na prošloj sjednici sam rekao i bilo je riječi o tome da prostor treba staviti u funkciju, ali ne na takav način. Sad zbog takvih nekakvih prodaja, jedna firma koja je mogla zaposliti 200 ljudi s područja Ludbrega će otići iz Ludbrega u Varaždin i tamo će zaposliti i neke druge ljude i tamo će se plaćati porez. Otvorili smo prošlu sjednicu poslovnu zonu u Apatiji. Također sam rekao da takva firma sigurno neće otići u Apatiju, prvo zona nije opremljena, drugo to je u najmanju ruku, van ruke. Mislim, ako smo htjeli fotonaponsku ćeliju, mogli smo ju postaviti na krov. Evo, sad imate primjer u jednoj ludbreškoj firmi koja iznajmljuje svoje krovište, pa se moglo to tako iskoristiti fotonaponske ćelije. Moje pitanje je, gradonačelniče, da li se Vi osobno osjećate odgovorni zbog toga što će sada takva jedna firma otići iz Ludbrega i gdje stotinjak ljudi neće biti zaposleno u Ludbregu.“

ANICA HAPP- „imam dva pitanja za gradonačelnika. Prvo pitanje bi bilo vezano za božićnice. Da li će grad ove godine darivati božićnicom, i koga u kojoj svoti i od kojeg datuma te da se to malo pobliže objasni da će građani biti obaviješteni. I drugo pitanje je vezano za covid. Da li ima podataka kolika je procijepljenost stanovništva našeg grada? Vezano za to ima li kakvih statističkih podataka o natalitetu i mortalitetu, znači odnos rođenih – umrlih za vrijeme covida.

GORDANA LOPARIĆ- „Ima pitanje za gradonačelnika. Krajem godine nekako  je prilika da se rezimira što je odrađeno, a što od planova nije odrađeno. Nešto što je još uvijek otvoreno, a bilo bi u redu malo objasniti. Naime, u naselju Vinogradi Ludbreški, nažalost, postoje predjeli gdje nije izgrađena vodovodna mreža i stanovnici imaju veliki problem u pronalaženju načina kako se  opskrbiti pitkom vodom. Da li ima u skoro vrijeme nekih naznaka za pozitivno  rješenje odnosno izgradnje vodovodne mreže i opskrbljivanje putem ovlaštenog opskrbljiivača, odnosno "Varkoma".

JASMINKA TOPOLKO- „Imam pitanje za gospodina gradonačelnika. Imate li u planu čišćenje kanala i graba od Slanja prema Hrastovskom i od Poljanca prema Hrastovskom. Sve je obraslo travom pa me strah da se opet ne dogodi poplava.

KRISTINA MIRČETIĆ PETRIN- „Imam jedno pitanje za gradonačelnika, a tiče se Sporazuma sa HT-om vezano za izgradnju širokopojasnog interneta i uz to optičke mreže. Bilo je riječi o tome da se taj Sporazum potpisao, sad su već dvije godine prošle pa me zanima da li se po tom pitanju nešto počelo raditi, postoje li projekti i misli li se to ubrzo izgraditi jer, koliko vidim, do 2023. bi se trebalo to napraviti.“

MARIJA SCHUBERT- „Imam pitanje za gradonačelnika vezano za atletsku stazu. Vidimo da su radovi počeli, sad je zima, a zanima me do kada je planirano da se završi.

MACA JANČIĆ- „Imam dva pitanja za gradonačelnika, a moje prvo pitanje se odnosi na pedijatrijsku ambulantu u Domu zdravlja. Ima li kakvih novosti i konkretnijih dogovora u vezi stalnog zaposlenja. Drugo pitanje se odnosi na silose u Frankopanskoj ulici u kojoj se skladište kukuruza, a po cijeloj ulici ali i okolnim ulicama i kvartovima po zraku leti mnogo tih čestica, smeća odnosno piljevine, a građani su izrevoltirani i ljuti jer im po automobilima, staklima, dvorištu i po odjeći koju suše vani je puno smeća pa se bune i moli da se to nekako riješi, ako je ikako moguće.

IVANA ŠKORJANEC – napomenula je da je imala pitanje za gradonačelnika vezano uz cijepljenje protiv covida, ali s obzirom da je gradonačelnik na isto već odgovorio, zahvalila je na odgovoru.

ZLATKO SOVA- „ Imam dva pitanja za gradonačelnika. Na relaciji Sigetec-Slokovec-Apatija, županijskoj cesti postoji inicijativa već 15 godina, a zadnjih deset do dvanaest godina intenzivno razgovaramo o tome da bi se trebale napraviti pješačko-biciklističke staze i to se svake godine i to već nekih osam, devet godina stavljalo u Proračun Grada i na inicijativu mjesnih odbora. Bile su izlike da će se raditi kanalizacija i to znamo da će se raditi i prije dvanaest godina i prije trideset godina, ali biciklističkih staza nemamo ni dalje. Ta situacija je ozbiljna i takvu ju moramo shvatiti jer tu postoji puno industrije, mnoštvo kamiona na toj relaciji, a u toku radnog vremena kamionski promet je veći nego na DC D2. Tu je cesta vrlo uska, a djeca idu u školu. Evo, ja osobno svoju djecu vozim i na autobusnu i u školu jer je preopasno pustiti djecu da idu sama. Stav je da bi se taj projekt morao odraditi čim hitnije i brže jer sigurnost mještana je ugrožena i ne želimo da netko ne izgubi život. Inicijativa mjesnih odbora Sigetec, Slokovec, Apatija je da se čim prije taj projekat pokrene i da se stavi u Proračun za 2022. godinu, a kanalizacija će se pak raditi prema svojem projektu. Može li se gradonačelnik pobliže izjasniti u kojoj je to fazi i hoće li to biti stavljeno u Proračuna za 2022. godinu i ima li šanse da se počne raditi. Drugo pitanje se veže na ono od pretprošle sjednice gradskog vijeća, a tiče se izmještanja teretnog prometa iz grada Ludbrega. Jer ti isti kamioni koji se voze na toj relaciji, neki idu prema Varaždinskim Toplicama, voze se svukud i preko grada. Ne možemo mi njima zabraniti njihov rad, ali mi moramo osigurati način da svi zajedno budemo sigurniji. Moramo napraviti nekakve radnje i predradnje da se ta sigurnost osigura i podigne na višu razinu za sve sudionike u prometu i u gradu Ludbregu i u svim naseljima. Dakle, drugo pitanje se odnosi na izmještanje teškog kamionskog prometa iz grada Ludbrega i kakav je tempo za izradu tih projekata jer nije jednostavna i jeftina situacija.

TIHOMIR HORVAT-„Moje pitanje je upućeno gradonačelniku. Pitanje je ima li kakvih novosti oko početka izgradnje rotora prema Selniku?

Odgovore na sva pitanja vijećnika je dao gradonačelnik Dubravko Bilić, a na prvo pitanje vijećnika Krešimira Horvata odgovorio je predsjednik Gradskog vijeća Darko Jagić.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Predsjednik je konstatirao da nitko od prisutnih odnosno prijavljenih vijećnika nije imao prijedloga za izmjene ili dopune dnevnog reda.

**Predsjednik Gradskog vijeća Grada Ludbrega Darko Jagić tada je stavio na glasanje prijedlog slijedećeg dnevnog reda:**

**D N E V N I R E D**

1. Verifikacija zapisnika 4. sjednice Gradskog vijeća Grada Ludbrega
2. Prijedlog I. izmjena i dopuna Proračuna Grada Ludbrega za 2021. godinu
3. Prijedlog Odluke o izmjenama i dopunama Odluke o porezima Grada Ludbrega
4. Prijedlog Odluke o imenovanju povjerenstva za zakup i prodaju poljoprivrednog zemljišta u vlasništvu Republike Hrvatske na području Grada Ludbrega
5. a)Prijedlog Odluke o donošenju Plana djelovanja Grada Ludbrega u području prirodnih nepogoda za 2022. godinu

b) Plan djelovanja Grada Ludbrega u području prirodnih nepogoda za 2022. godinu

1. Prijedlog Odluke o raspoređivanju sredstava za rad političkih stranaka i članova predstavničkog tijela izabranih s liste grupa birača iz Proračuna Grada Ludbrega za 2021. godinu
2. Prijedlog Zaključka o objavi javnog poziva za predlaganje kandidata za članove i zamjenike članova Savjeta mladih Grada Ludbrega

Po obavljenom glasanju predsjednik je konstatirao da je predloženi dnevni red 5. sjednice Gradskoga vijeća Grada Ludbrega prihvaćen **JEDNOGLASNO, s 13 glasova „ZA“.**

**Točka 1.**

**Verifikacija zapisnika 4. sjednice Gradskog vijeća Grada Ludbrega**

Predsjednik Gradskoga vijeća – g. Darko Jagić napomenuo je da nisu dostavljene ni iznijete nikakve primjedbe vezano uz zapisnik 4. sjednice Gradskoga vijeća.

**Potom je stavio na glasanje Zapisnik 4. sjednice Gradskoga vijeća Grada Ludbrega te je po obavljenom glasanju konstatirao da je Zapisnik 4. sjednice Gradskoga vijeća verificiran JEDNOGLASNO i to s 13 glasova „ZA“.**

(Zapisnik 4. sjednice Gradskoga vijeća Grada Ludbrega od 29. listopada 2021. godine KLASA:021-05/21-01/06, URBROJ:2186/18-02/1-21-2 sastavni je dio ovog Zapisnika).

……………………….

**Točka 2.**

**Prijedlog** **I. izmjena i dopuna Proračuna Grada Ludbrega za 2021. godinu**

Prijedlog I. izmjena i dopuna Proračuna Grada Ludbrega za 2021. godinu obrazložila je pročelnica Upravnog odjela za financije i komunalni sustav Irena Kučina prema pisanim materijalima.

Stav Kluba vijećnika Kandidacijske liste grupe birača – Dubravko Bilić i SDPa iznijela je Maca Jančić koja je napomenula da se Klub sastao i raspravio o ovoj točci te da je stanje takvo kakvo je te će ovaj prijedlog podržati te isto predlažu i ostalim vijećnicima.

U raspravi su sudjelovali vijećnici Silvije Kutle, Krešimir Horvat, predsjednik Gradskog vijeća Darko Jagić te gradonačelnik Dubravko Bilić.

Replike su imali vijećnik Krešimir Horvat i gradonačelnik Dubravko Bilić.

**Po obavljenom glasanju točke 2., predsjednik Gradskoga vijeća je konstatirao da je Gradsko vijeće Grada Ludbrega VEĆINOM GLASOVA, s 11 glasova „ZA“, 1 glas „PROTIV“ i 1 glas „SUZDRŽAN“ donijelo I. izmjene i dopune Proračuna Grada Ludbrega za 2021. godinu.**

(I. izmjene i dopune Proračuna Grada Ludbrega za 2021. godinu KLASA:400-01/21-01/02, URBROJ:2186/18-02/1-21-1 sastavni su dio ovog Zapisnika).

-----------------------------------

**Točka 3.**

**Prijedlog** **Odluke o izmjenama i dopunama Odluke o porezima Grada Ludbrega**

Prijedlog Odluke o izmjenama i dopunama Odluke o porezima Grada Ludbrega obrazložila je pročelnica Upravnog odjela za financije i komunalni sustav Irena Kučina prema pisanim materijalima.

U pojedinačnoj raspravi su sudjelovali vijećnici Silvije Kutle, Krešimir Horvat, Kristina Mirčetić Petrin, Zlatko Sova i Marija Schubert, pročelnica Upravnog odjela za financije i komunalni sustav Irena Kučina te gradonačelnik Grada Ludbrega Dubravko Bilić. Replike su imali vijećnik Krešimir Horvat i gradonačelnik Dubravko Bilić.

**Po obavljenom glasanju predsjednik je konstatirao da je Gradsko vijeće Grada Ludbrega VEĆINOM GLASOVA i to s 10 glasova „ZA“, 2 glasa „PROTIV“ i 1 glas „SUZDRŽAN“ donijelo Odluku o izmjenama i dopunama Odluke o porezima Grada Ludbrega.**

(Odluka izmjenama i dopunama Odluke o porezima Grada Ludbrega KLASA:410-01/21-01/01,URBROJ:2186/18-02/1-21-1 sastavni je dio ovog Zapisnika).

**-----------------------------------**

**Točka 4.**

**Prijedlog** **Odluke o imenovanju povjerenstva za zakup i prodaju poljoprivrednog zemljišta u vlasništvu Republike Hrvatske na području Grada Ludbrega**

Prijedlog Odluke o imenovanju povjerenstva za zakup i prodaju poljoprivrednog zemljišta u vlasništvu Republike Hrvatske na području Grada Ludbrega obrazložila je pročelnica Upravnog odjela za financije i komunalni sustav Irena Kučina prema pisanim materijalima.

Pošto se nitko nije uključivao u raspravu po ovoj točci dnevnog reda, predsjednik je prijedlog akta stavio na glasanje.

**Po obavljenom glasanju predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA“ donijelo Odluku o imenovanju povjerenstva za zakup i prodaju poljoprivrednog zemljišta u vlasništvu Republike Hrvatske na području Grada Ludbrega.**

(Odluka o imenovanju povjerenstva za zakup i prodaju poljoprivrednog zemljišta u vlasništvu Republike Hrvatske na području Grada Ludbrega

KLASA:320-02/21-01/1,URBROJ:2186/18-02/1-21-1 sastavni je dio ovog Zapisnika).

**------------------------------**

**Točka 5.**

**a)Prijedlog Odluke o donošenju Plana djelovanja Grada Ludbrega u području prirodnih nepogoda za 2022. godinu**

**b)** **Plan djelovanja Grada Ludbrega u području prirodnih nepogoda za 2022. godinu**

Prijedlog Odluke o donošenju Plana djelovanja Grada Ludbrega u području prirodnih nepogoda za 2022. godinu te Plan djelovanja Grada Ludbrega u području prirodnih nepogoda za 2022. godinu obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

Pošto se nitko nije uključivao u raspravu po ovoj točci dnevnog reda, predsjednik je prijedlog akta stavio na glasanje.

**Po obavljenom glasanju točke 5. a), predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA, donijelo Odluku** **o donošenju Plana djelovanja Grada Ludbrega u području prirodnih nepogoda za 2022. godinu.**

(Odluka o donošenju Plana djelovanja Grada Ludbrega u području prirodnih nepogoda za 2022. godinu KLASA:920-11/21-01/04,URBROJ:2186/18-02/1-21-5 sastavni je dio ovog Zapisnika).

**Po obavljenom glasanju točke 5. b), predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA, donijelo Plan djelovanja Grada Ludbrega u području prirodnih nepogoda za 2022. godinu.**

(Plan djelovanja Grada Ludbrega u području prirodnih nepogoda za 2022. godinu KLASA:920-11/21-01/04,URBROJ:2186/18-02/1-21-6 sastavni je dio ovog Zapisnika).

**--------------------------**

**Točka 6.**

**Prijedlog Odluke o raspoređivanju sredstava za rad političkih stranaka i članova predstavničkog tijela izabranih s liste grupa birača iz Proračuna Grada Ludbrega za 2021. godinu**

# Prijedlog Odluke o raspoređivanju sredstava za rad političkih stranaka i članova predstavničkog tijela izabranih s liste grupa birača iz Proračuna Grada Ludbrega za 2021. godinu obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

Pošto se nitko nije uključivao u raspravu po ovoj točci dnevnog reda, predsjednik je prijedlog akta stavio na glasanje.

**Po obavljenom glasanju, predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA“ donijelo Odluku o raspoređivanju sredstava za rad političkih stranaka i članova predstavničkog tijela izabranih s liste grupa birača iz Proračuna Grada Ludbrega za 2021. godinu.**

(Odluka o raspoređivanju sredstava za rad političkih stranaka i članova predstavničkog tijela izabranih s liste grupa birača iz Proračuna Grada Ludbrega za 2021. godinu KLASA:402-01/21-01/01,URBROJ:2186/18-02/1-21-2 sastavni je dio ovog Zapisnika).

**--------------------------**

**Točka 6.**

**Zaključak o objavi javnog poziva za predlaganje kandidata za članove i zamjenike članova Savjeta mladih Grada Ludbrega**

Zaključak o objavi javnog poziva za predlaganje kandidata za članove i zamjenike članova Savjeta mladih Grada Ludbrega obrazložila je pročelnica Upravnog odjela za razvojne projekte, društvene djelatnosti i lokalnu samoupravu Erina Stančin prema pisanim materijalima.

Pošto se nitko nije uključivao u raspravu po ovoj točci dnevnog reda, predsjednik je prijedlog akta stavio na glasanje.

**Po obavljenom glasanju, predsjednik je konstatirao da je Gradsko vijeće Grada Ludbrega JEDNOGLASNO i to s 13 glasova „ZA“ donijelo Zaključak o objavi javnog poziva za predlaganje kandidata za članove i zamjenike članova Savjeta mladih Grada Ludbrega.**

(Zaključak o objavi javnog poziva za predlaganje kandidata za članove i zamjenike članova Savjeta mladih Grada Ludbrega KLASA:021-01/21-01/01,URBROJ:2186/18-02/1-21-1 sastavni je dio ovog Zapisnika).

*Budući da je dnevni red 5. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Darko Jagić zahvalio je svima na strpljenju i učešću u raspravi i glasanju na ovoj ONLINE sjednici te napomenuo da će biti još jedna sjednica između Božića i Nove Godine te da ovim putem čestita Božić svima.*

*Sjednicu Gradskoga vijeća zaključio je u 20.20 sati.*

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak Darko Jagić